題董一之花木抄
作者：方岳
朝代：宋

paragraphs: 君不見王子猷，剡溪夜雪之孤舟。
此翁百好不入眼，而雅與竹深相投。
君不見陶淵明，徽絃不具之古琴。
東籬把菊偶然耳，人或作圖傳至今。
吾何曾識董一之，於此略已心相知。
事治好春繞菴屋，豈有俗子能爾爲。
江風山月無盡藏，時一吐出胸中奇。
與茶作經花作譜，銓次蘅若蘭蓀蘺。
秦碑晉帖了真贋，硯石錯落書參差。
邇來抄注到儕友，唾視錢癖何人斯。
長卿但有四立壁，無一持贈長嗟咨。
煩爲傳聲語花草，倘可千里同襟期。
吾聞奇章公石李成畫，在廬九老湘九疑。
煙雲渺綿不可狀，世乏佳士當歸誰。
君其持以問太空，所不與者如此詩。